32 honde gered ná onwettige jag op Vrystaat-plaas(Foto: DBV) Drie van die 32 windhonde waarop beslag gelê is nadat ŉ groep onwettige jagters op ŉ plaas in die Vrystaat in hegtenis geneem is, moes van kant gemaak word. Nege mans is Sondag op ŉ plaas in die Goedemoed-omgewing in die Rouxville-distrik in hegtenis geneem vir onwettige jag en daar is op die windhonde beslag gelê. “Ons het nie geweet wat om te verwag nie. Gewoonlik behels klagtes oor onwettige jag twee of drie honde, dié keer was daar 32 honde. Toe ons by die polisiestasie aankom, was ek geskok om daardie honde in die selle te sien,” het Reinet Meyer, senior inspekteur van die DBV in Bloemfontein, gesê. Die windhonde is deur die Bloemfontein DBV ingeneem. Drie van die honde moes weens ernstige beserings en siekte van kant gemaak word. Volgens Meyer is die meeste van die honde erg ondergewig en siek, en het hulle talle ou frakture wat veroorsaak dat hulle sukkel om te loop. “Ons kon nie glo dat hulle vir jagdoeleindes gebruik is nie.” Een van die tewe met ŉ neusbreuk en ŉ septiese wond het gesukkel om normaal asem te haal. Die toestand van die honde wys volgens Meyer daarop dat hulle moontlik vasgeketting of ingehok was wanneer hulle nie vir jag gebruik is nie. “Dit is skokkend om te sien hoe hulle die honde behandel. Ons kan ons net probeer indink in watter wreedheid hulle moes leef.” Volgens Meyer word die honde uitgehonger om die sukses van ŉ jagtog te verseker. “Dit is georganiseerde misdaad, want die jagters sal gaan jag en kyk wie se hond is eerste om iets te vang en dood te maak. Hulle wed geld op die honde om te sien watter hond kan die grootste prooi jag.” Die meeste van die onwettige jagters wat in hegtenis geneem is, is glo van die Oos-Kaap. “Hierdie soort jagtogte is wreed en vernietigend. Daar is tye wanneer die hond net die dier sal beseer en die jagter sal die prooi met ŉ knopkierie slaan of die dier steek totdat dit dood is.” Meyer het gesê die honde benodig mediese aandag en het ŉ beroep op skenkings gedoen om die koste daarvan te dek.